text:  Borgmester tilbage på onsdag
  04 november 2013 kl. 16.01
  Borgmester Kenny Bruun Olsen, Fredericia, møder igen på arbejde på onsdag.
  I forbindelse med sin raskmelding har Kenny Bruun Olsen udsendt følgende udtalelse:
  ?Jeg har været ved min læge i dag, mandag, som har sagt, at jeg er klar til at fortsætte mit arbejde og min valgkampagne fra onsdag i denne uge. Jeg registrerede i sidste uge nogle problemer med min hjerterytme, og det gjorde mig nervøs. Jeg har fået foretaget de nødvendige undersøgelser, der alle viser, at jeg er rask, og at der intet alvorligt er på færde. Jeg har hvilet mig de sidste par dage efter lægens anbefaling og føler mig ovenpå igen. Jeg glæder mig til at fortsætte mit arbejde?.
  Pressemedelelse slutter med en formaning til pressen:
  - Kenny Bruun Olsen er først til rådighed for yderligere udtalelser pr. telefon onsdag d. 6. november fra kl. 10.00.
  Kenny Bruun Olsen blev sygemeldt torsdag formiddag. Han skulle i første omgang være sygemeldt en uge, men så lang tid kom der altså ikke til at gå.
  Kenny Bruun Olsen har tidligere afvist, at det er presset fra valgkampen, som har været årsag til hans sygemelding.
  